Heritage Malta ħarġet b’inizjattiva biex iżżomm lit-tfal bieżla b’mezzi kreattivi f’dan iż-żmien straordinarju hekk kif l-iskejjel jinsabu magħluqa. Heritage Malta qed tistieden lit-tfal sal-eta’ ta’ 16-il sena biex jipparteċipaw f’kompetizzjoni tal-arti. BE THE ARTIST hija kompetizzjoni li nediet Heritage Malta bl-għan li żżomm lit-tfal u l-istudenti beżlin b’mezzi kreattivi tal-arti. Għal din il-kompetizzjoni tal-arti jistgħu jipparteċipaw it-tfal sal-età ta’ 16-il sena. Kull ħmistax Heritage Malta se tħabbar tema ġdida li t-tfal jistgħu jagħmlu xi biċċa xogħol tal-arti dwarha. “BE THE ARTIST hi inizjattiva li tibda t-Tnejn 13 ta’ April, għandha għaddejja sa nofs Ġunju. Bażikament qegħdin nitolbu lit-tfal flimkien mal-ġenituri tagħhom jew ma’ min ikunu qegħdin bħalissa f’dan iż-żmien, biex jipparteċipaw. Ħa nagħtu temi differenti. Għandna 5 temi… relatat ma’ dak li huma mużewijiet u siti storiċi tagħna. L-ewwel tema hija fuq it-tempji preistoriċi. Ma’ kull tema qed nagħtu guidelines, indikazzjonijiet, xi riżorsi biex niggwidaw lit-tfal biex jispiraw ruħhom, ikunu kreattivi kemm jista’ jkun u through il-facebook event page li se tiġi ikkreata apposta għal kull tema jissubmitjaw itellgħu ritratt ta’ xi jkunu ikkreaw. Tista’ tkun tpinġija, tista’ tkun craft, tista’ tkun xi ħaġa oħra.” Graziella Vella minn Heritage Malta spjegat li l-aħjar 10 sottomissjonijiet ta’ kull tema se jittellgħu fuq il-website ta’ Heritage Malta u iktar tard din is-sena dawn ix-xogħolijiet se jiġu esebiti fil-Mużew Nazzjonali tal-Arti, MUŻA. Spjegat li minn kull tema se jintgħażlu 10 sottomissjoni biex b’hekk ikun hemm 50 biċċa xogħol tat-tfal.